SKRIFTLIG FORESPØRGSEL E-1118/00

af Luis Berenguer Fuster (PSE) til Kommissionen

(11. april 2000)

Om: Fusioner inden for elsektoren

Europa-Kommissionen har for nylig udtrykt forbehold over for de spanske myndigheders begrænsede uafhængighed med hensyn til konkurrenceforholdene. Denne manglende uafhængighed er især mærkbar i forbindelse med fusioner. På dette område sker sagsbehandlingen i Konkurrencetjenesten under Finansministeriet, hvorefter regeringen udsteder godkendelse, mens Konkurrencedomstolen begrænser sig til at afgive beretning.

Kilder inden for regeringen har for nylig bebudet, at Unión Fenosa ville gennemføre et offentligt udbud af aktier i Hidrocantábrico. Dette vil mindske konkurrencen inden for elsektoren og øge den tredjestørste spanske aktørs magt. Hertil kommer rygterne om fusion mellem Endesa, Fecsa og Sevillana de Electricidad, uden at dette spørgsmål er behandlet af de nationale konkurrencemyndigheder.

Under disse omstændigheder kan det ikke forventes, at de spanske myndigheder træffer foranstaltninger om kontrol med fusionerne inden for elsektoren. Agter Kommissionen på den baggrund at træffe foranstaltninger for at kontrollere fusionsprocessen inden for den spanske elsektor?

Svar afgivet på Kommissionens vegne af Mario Monti

(8. juni 2000)

I sin henstilling vedrørende generelle økonomiske retningslinjer for medlemsstaternes og Fællesskabets økonomiske politik i 2000(1) erklærede Kommissionen, at Spanien skulle prioritere en videreførelse af 1999-reformen af konkurrencelovgivningen højt og som led i denne reform lægge særlig vægt på en udbygning af den uafhængige konkurrencemyndigheds sagsbehandlingskapacitet.

Kommissionen er kun berettiget til at kontrollere fusioner, der har Fællesskabets dimension i henhold til fusionsforordningen(2).

Ifølge de oplysninger, som Kommissionen har modtaget, havde de af det ærede medlem nævnte transaktioner ikke Fællesskabets dimension og blev eller er i færd med at blive vurderet af de spanske konkurrencemyndigheder.

(1) Ecfin 209/00, http://europa.eu.int/comm/economy_finance/document/econeur/berg/gope2000_en.pdf.

(2) En koncentration har Fællesskabets dimension, hvis: a) de berørte virksomheder tilsammen har en omsætning på verdensplan på mere end 5 000 mio. EUR, og b) hver af mindst to af de berørte virksomheder har en samlet omsætning i Fællesskabet på mere end 250 mio. EUR, medmindre hver af de berørte virksomheder indtjener mere end to tredjedele af sin samlede omsætning i Fællesskabet i en og samme medlemsstat. En koncentration, der ikke lever op til de ovenfor nævnte tærskler, har Fællesskabets dimension, hvis: (a) de berørte virksomheder tilsammen har en omsætning på verdensplan på mere end 2 500 mio. EUR, (b) de berørte virksomheders samlede omsætning i hver af mindst tre medlemsstater er på mere end 100 mio. EUR, (c) hver af mindst to af de berørte virksomheder har en samlet omsætning på mere end 25 mio. EUR i hver af mindst tre af de medlemsstater, der er omhandlet i punkt (b), og (d) hver af mindst to af de berørte virksomheder har en samlet omsætning i Fællesskabet på mere end 100 mio. EUR, medmindre hver af de berørte virksomheder indtjener mere end to tredjedele af sin samlede omsætning i Fællesskabet i en og samme medlemsstat.